ጠቅላይ ሚኒስትሩ የሴቶች ቀንን አስመልክቶ ያስተላለፉት መልዕክት
የሴቶችን በዓል የምናከብረው የሁላችን በዓል ስለሆነ ነው። በተለይ እኛ ኢትዮጵያውያን የቆምነው እናቶቻችን በከፈሉት ዋጋ በመሆኑ በዓሉ ልዩ ይሆንብናል። ኢትዮጵያ ታፍራና ተከብራ የኖረች ሀገር ናት ስንል ጠላትን አሳፍረው የሚያስከብሯት እናቶችና እህቶች ነበሯት፤ አሏት ማለታችን ነው።ኢትዮጵያ በነጻነት ጸንታ እንድትኖር እናቶቻችንና እህቶቻችን በአራት ዓውደ ግንባር ዋጋ ከፍለዋል። ጀግና ፈጥረዋል፤ ለጀግና የሚሆነውን ስንቅ አዘጋጅተዋል። ጀግኖችን ተንከባክበዋል። እነርሱ ራሳቸውም በጀግንነት ተዋግተው ድል አድርገዋል። ለልጆቻቸው የጀግንነት ታሪክ እየነገሩ፣ ለሀገር መሰዋት ያለውን ክብር እያስተማሩ፤ እንዳይፈሩ እያደፋፈሩ፤ ጀግኖችንም እያሞገሡ፣ ለዚህች ሀገር ጀግና የፈጠሩላት እናቶቻችንና እህቶቻችን ናቸው። ፈጣሪ ኢትዮጵያውያንን ሰው አድርጎ ፈጠረ። እናቶቻችንና እህቶቻችን ደግሞ ኢትዮጵያውያንን ጀግና አድርገው ፈጠሯቸው።እናቶቻችንና እህቶቻችን ስንቅና ትጥቅ አዘጋጅተው ጀግኖችን ያዘምታሉ። ከዚያም አልፈው ራሳቸውም በጦር ሜዳ ደጀን ሆነው ስንቅና ትጥቅ ያዘጋጃሉ። እናቶቻችንና እህቶቻችን ደጀን ሆነው ሳይደግፉት የተገኘ አንድም ኢትዮጵያዊ ድል የለም። ለተዋጊ ሠራዊት ስንቅና ትጥቅ ከማዘጋጀት አልፈው ቁስለኛውን ያክማሉ፤ ይንከባከባሉ። የሞቱትን ይቀብራሉ። ከዚህ ሁሉ በላይ ደግሞ መሣሪያ ነጥቀው፣ ጦር ታጥቀው፣ ወገባቸውን አሥረው በዓውደ ውጊያው ይገኛሉ። መርተው ያዘምታሉ፤ ተዋግተው ያሸንፋሉ።እነዚህ እናቶችና እህቶች ዛሬም አሉ። የዚህች ሀገር ልዩ ጸጋዎች ናቸው። እነዚህ እናቶችና እህቶች እስካሉ ድረስ ሀገር ጀግኖች ትወልዳለች። በሁሉም መስክ፣ በየትኛውም ቦታ፣ በማናቸውም ዓይነት ሁኔታ፣ በምንም ዓይነት አስቸጋሪ ወቅት የኢትዮጵያን ክብር ያስጠብቃሉ። እናቶቻቸው ከራሳቸው ይልቅ ለልጆቻቸው ሲያደሉ አይተዋል። ልጆቻቸውም ከራሳቸው በላይ ለሀገራቸው ያደላሉ። ጦርነት ከማንም በላይ ሴቶችን እንደሚጎዳ እናቶቻችንና እህቶቻችን ያውቃሉ። ስለዚህም ምንጊዜም ለሰላም፣ ለይቅርታና ለፍቅር ቅድሚያ ይሰጣሉ። ከዚያ አልፎ የሚመጣ ካጋጠማቸው ግን ‹እዚያው ውጊያው ላይ እንገናኝ› ይሉታል።እናቶቻችን በአራት ዓውደ ግንባር ዘምተው ያስከበሯት ሀገር፣ አራቱን ጠላቶቿን (ድህነትን፣ ኋላ ቀርነትን፣ መለያየትንና ግጭትን) ድል አድርጋ በክብር እንድትኖር እንደሚያደርጓት እምነቴ ነው። መጋቢት ስምንትን ስናከብርም ኢትዮጵያ ኅብረ ብሔራዊ አንድነቷ ተከብሮ፣ ሉዓላዊነቷ ተጠብቆ፣ በክብርና በነጻነት እንድትኖር ለማድረግ እናቶቻችንና እህቶቻችን እንደገና የሚነሡበት ቀን እንደሚሆን ተስፋ እናደርጋለን። ክብር በሁሉም መስክ ተሠማርተው የኢትዮጵያን ነጻነትና ሉዓላዊነት ሲያስጠብቁ ለነበሩ እናቶችና እህቶች ይሁን።አዲስ ዘመን የካቲት 29/2012ለምለም መንግሥቱ